b'\n_START_ARTICLE_\nJozo Budak\n_START_PARAGRAPH_\nJozo Budak (Vardi\xc5\xa1te kod Vi\xc5\xa1egrada, 6. lipnja 1902. \xe2\x80\x94 Zagreb, 26. travnja 1966.), hrvatski specijalist za fizikalnu terapiju i balneologiju, osniva\xc4\x8d i voditelj niza rehabilitacijskih ustanova\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en u Vardi\xc5\xa1tu kraj Vi\xc5\xa1egrada. U\xc4\x8denik gimnazija u Mostaru i Beogradu. Poslije mature zaposlio se kao kao u\xc4\x8ditelj u Lici i dnevni\xc4\x8dar u radionici Dr\xc5\xbeavnih \xc5\xbeeljeznica u Zagrebu. Rad mu je trebao radi prikupljanja novaca za studij medicine. Novac je skupio i po\xc5\xa1ao u Austriju u Graz studirati medicinu. Poslije studija volontirao je u Zagrebu na Internom odjelu Bolnice sestara milosrdnica. Od 1936. do 1938. usavr\xc5\xa1avao se u fizikalnoj medicini u Austriji, Njema\xc4\x8dkoj i Francuskoj. 1939. je postao specijalist za fizikalnu terapiju, balneologiju i klimatologiju. Voditeljem je Odsjeka za fizikalnu terapiju i reumatske bolesti Internog odjela Bolnice sestara milosrdnica u Zagrebu od po\xc4\x8detka 1940. 1941. pretvorio ga je u zasebni odjel. Konstruirao je 1942. vlastiti aparat za elektrogimnastiku. Tijekom 1943. uzdi\xc5\xbee se u akademskom svijetu. Dobio je mjesto na zagreba\xc4\x8dkom Medicinskom fakultetu kao docent na katedri Klimatobalneologija. Sura\xc4\x91ivao s pokretom otpora pa je uhi\xc4\x87en i zatvoren koncem 1944. godine. Poslije dolaska partizana opet radi u bolnici i fakultetu. Osniva\xc4\x8dem je prve \xc5\xa0kole za fizikalnu medicinu u Hrvatskoj. Osnovao ju je 1947. godine. Deset godina poslije dobila je odsjek radnih terapeuta i medicinskih elektroni\xc4\x8dara. Osniva\xc4\x8dem peloidnog i mineralnog kupali\xc4\x8dnog lje\xc4\x8dili\xc5\xa1ta Igala 1949. godine. 1958. osnovao je u Zagrebu Zavod za fizikalnu medicinu i rehabilitaciju NRH kojem je bio ravnateljem. U Zavodu je poslije organizirao i laboratorij za eksperimentalnu rehabilitaciju. Zastupao suvremene ideje o dinami\xc4\x8dnoj rehabilitaciji. Zalagao se za lije\xc4\x8denje radom. Osnovao je dru\xc5\xa1tvo Dug \xc5\xbeivot u radu. Osobito se bavio primjenom visokofrekventnih struja, kratkih valova, ultrazvuka i ultraljubi\xc4\x8dastog zra\xc4\x8denja u terapiji te primjenom niskofrekventnih struja u dijagnostici. 1963. godine konstruirao je pokusnu elektronsku u\xc4\x8dionicu \xe2\x80\x93 prvu u\xc4\x8dionicu za programiranu nastavu. Bavio se i biologijom invaliditeta. Djelatan na organizaciji slu\xc5\xbebe rehabilitacije u Hrvatskoj. Bio \xc4\x8delnim \xc4\x8dovjekom defektolo\xc5\xa1kih dru\xc5\xa1tava, ustanova koje su se bavile profesionalnom i socijalnom rehabilitacijom i uklju\xc4\x8divanjem u radni \xc5\xbeivot fizi\xc4\x8dkih invalida, gluhih i mentalno nedovoljno razvijenih osoba.'